38
Иуда ай Тамар
1 Андэ коды врама Иуда ащядас пэскэ пралэн ай гэлас тэ траий кай екх мануш, кай бущёлас Хира ай кай сас анда Адуллам. 2 Котэ Иуда маладилас лэ ханааноскира Шуаскира щяса. Вов лас ла ромнякэ ай лас тэ траий ласа. 3 Вой пэлас кхамны ай кэрдас щявэс, савэскэ дынэ анав Эр. 4 Котар вой палэ кхамнилас ай кэрдас щявэс, ай дас лэс анав Онан. 5 Латэ аракхадилас инкэ екх щяво, каскэ вой дас анав Шэла. Вов аракхадилас латэ андо Кезив.
6 Иуда лас Эроскэ, пэскэ англунэ щявэскэ, ромня, кай бущёлас Тамар. 7 Алом о Эр, Иудаско англуно, андэ Раскэ Яхваскэ якха сас напативало. Ай о Рай Яхва мудардас лэс. 8 Атунчи Иуда пхэндас Онаноскэ:
— Ту трубуй тэ пашлёс тирэ пралэска ромняса, кэ сан лако ромэско прал, ай мусай тэ кэрэс щяворэн тирэ пралэскэ.
9 Алом Онан жянлас, кэ щявора чи авна лэскэ, ай миндык, кана пашлёлас пэскэ пралэска ромняса, вов мэклас пэ пхув, тэ на кэрэл щяворэн пэскэ пралэскэ. 10 Кодо, со вов кэрлас, сас напативалэс андэ Раскэ Яхваскэ якха, анда кадо Вов мудардас ви Онанос.
11 Атунчи Иуда пхэндас пэска боракэ Тамаракэ:
— Траисар сар пхивлы андо те дадэско кхэр, жипон чи барола муро щяво Шэла.
Вов дас-пэ гиндо: «Тэ на мэрэл ви о Шэла, сар лэскэ прал».
Атунчи Тамар гэластар тэ траий андо кхэр кай пэско дад.
12 Па бут начилы врама лэ Иудаски ромни, Шуаски щей, мулас. Кана начилас о дясо, Иуда гэлас андэ Тимна кай лэ мануш, савэ муравнас лэскэ бакрэн, ай лэско пайташы Хира анда Адуллам гэлас лэса.
13 Тамаракэ пхэндэ:
— Тиро сокро жял андэ Тимна тэ муравэл пэскэ бакрэн.
14 Атунчи вой лас тэлэ пхивланэ гада, щярадас пэско муй тэ на пинжярэн ла, ай бэшлас паша фороски капува паша Энаим, о форо па дром каринг Тимна. Вой кэрдас кадо, кэ дыкхлас, кэ о Шэла аба барилас, алом ла чи дынэ лэскэ ромнякэ.
15 Кана Иуда дыкхлас ла, вов гиндысардас, кэ кады лубни, анда кадо кэ лако муй сас щерадо. 16 Вов чи пинжярдас, кэ вой лэски бори. Ай вов бандярдас тэлэ па дром, пашылас латэ ай пхэндас:
— Авэн, дэ ма тэ пашлював туса.
Вой пущлас:
— Ай со ту дэса ман анда кодо, кэ ту пашлёса манца?
17 Вов пхэндас:
— Мэ бищяво тукэ тэрна буснёра анда муро кырдо.
Вой пущлас:
— Ай ту дэса ман вари-соско придипэ, жипон бищявэса буснёра?
18 Вов пущлас пэ кадо:
— Саво придипэ тэ дав тукэ?
Вой пхэндас:
— Тири печать по шэлоро ай дромэско кашт, саво тутэ андо васт.
Вов дас ла са кадо ай пашлилас ласа, ай вой пэлас лэстар кхамны. 19 Пала кадо вой гэластар котар, путэрдас щерадо муй ай палэ урадас пхивланэ гада.
20 Андэ коды врама Иуда бищядас буснёра пэскэ пайташэса Хираса анда Адуллам, тэ лэл палпалэ о придипэ катар коды жювли, алом о пайташы чи аракхлас ла. 21 Вов пущлас катар лэ котарутнэ мануш:
— Кай сы коды лубни, кай бэшлас паша дром каринг Энаим?
Вон пхэндэ пэ кадо:
— Катэ нас чи соски лубни.
22 Ай вов болдас-пэ палпалэ кай Иуда ай пхэндас:
— Мэ чи аракхлэм ла. Ай лэ котарутнэ мануш пхэндэ мангэ: «Катэ нас чи соски лубни».
23 Иуда пхэндас:
— Мэк ащявэл пэскэ кодо, со лас, кэ лэ мануш асана амэндар. Мэ чяк бищядэм лакэ буснёра, алом ту чи аракхлан ла.
24 Па трин щён Иудаскэ пхэндэ:
— Тири бори Тамар сы дошалы андэ лубнязыпэ ай катар кадо кхамнилас.
Иуда пхэндас пэ кадо:
— Ингрэн ла, ай мэк пхабарэн ла!
25 Алом кана ла ингэрнас, вой бищядас лэскэ касавэ ворби:
— Мэ сым кхамны катар о мануш, каско сы кадо, — ай щютас пашэ: — Дыкх, ту пинжярэс, каскэ сы кады печать по шэлоро ай дромэско кашт?
26 Иуда пинжярдас лэн ай пхэндас:
— Чячипэ пэ лаки риг, анда кадо, кэ мэ чи дэм ла пала муро щяво Шэла.
Ай вов май бут чи пашлилас ласа.
27 Кана авилас лаки врама тэ кэрэл щяворэс, дычилас, кэ латэ сас дуй щявэ кэтэша. 28 Кана вон аракхадёнас, екх лэндар щютас аври о васт. Атунчи жювли, сави жутыяс лакэ, пханглас по кадо васт лоло тхав ай пхэндас:
— Кадо гэлас аври англуно.
29 Алом вов цырдас о васт палпалэ, ай гэлас аври лэско прал. Жювли пхэндас:
— Сар ту щиндилан аври англуно?!
Ай лэскэ дынэ анав Парец*. 30 Котар аракхадилас ви кодо, кастэ по васт сас лоло тхав, ай лэс дынэ анав Зерах†.
* 38:29 Пур. евр. анав «Перец» шундёл пашэ каринг «вов щиндилас аври». † 38:30 Пур. евр. анав «Зарах» шундёл пашэ каринг «вов кэрдилас лоло».