49
Яков бахтярэл пэскэ щявэн
1 Атунчи Яков акхардас пэскэ щявэн ай пхэндас:
— Кидэн-тумэ круял, ай мэ панаскодыя, со авла тумэнца май дур. 2 Кидэн-тумэ ай шунэн, Яковоскэ щявэ, шунэн тумарэ дадэс лэ Израилёс.
3 Рувим, ту сан муро англуно щяво,
кай кэрдилан катар мури муршаны зор,
англуно андэ патив, англуно андэ зор.
4 Ту парудёс, сар о паи,
ай май бут ту чи авэса англуно,
анда кадо кэ щютан-ту андо тирэ дадэско тхан
ай щюдан андэ чик мури патив.
5 Симеон ай Левий сы прал,
лэнгэ ханрэ ингрэн насул зор.
6 Тэ на авав пайташы андэ лэнгэ бутя,
тэ на дав андрэ андо лэнго кидыпэ.
Вон мударнас муршэн андэ пэски холи,
ай щиннас э вуны лэ гурувэнгэ, сар камнас.
7 Дав армая лэнги турбато холи,
лэнго насул мирғошаго!
Мэ риспия лэн
машкар лэ Яковоскэ парапутя
ай машкар лэ Израилёскэ щявэ.
8 Иуда, тирэ прал ғирэшона тиро анав!
Васт тиро авла пэ кор тирэ душманонги,
щявэ тирэ дадэскэ лэна тэ бандён англа тутэ.
9 Ту сан тэрноро арслано, Иуда;
болдэс-ту палпалэ па астарипэ, муро щяво.
Сар арслано, вов гэтой-пэ тэ хутел,
сар арсланица, пашлёл пэ пхув,
— кон тромая тэ шэртый лэс?
10 Иуда миндык авла край,
ай лэскэ парапутя акар-кана инкэрна краески ровли.
Жипон чи авла Шыло, Каско сы о краипэ,
Каскэ лэ нацыи бандярна шэрэ.
11 Вов пхандэла пэска самара кай дракхаки раик,
пэска цына самара — кай май лащи кранжя.
Вов тховла пэскэ гада андэ мол,
пэскэ ураимата — андо моляко рат.
12 Лэскэ якха авна май мэлахнэ, сар э мол,
ай лэскэ данд — май парнэ, сар о тхуд.
13 Завулон авла тэ траий паша море
ай авла парто лэ бэронго;
лэскэ пхува цырдэна-пэ жи кай Сидон.
14 Иссахар сы шуки самара,
сави пашлёл машкар пэскэ дуй пхарэ гонэ.
15 Кана вов дыкхла, сар мишто по лэско ғодонымаско тхан
ай соски лащи лэски пхув,
вов бандярла пэскэ пхикэ тэла пхаримата
ай мусай авла тэ кэрэл бути.
16 Дан авла крисынари кай пэскэ мануш,
андэ екх машкар Израилёскэ вицы.
17 Вов авла сап пэ риг лэ дромэски,
насул сап пэ кэрара,
о сап, саво дындалэл грастэс пала пунрэ,
кадэ кэ грастэско прастамари пэрэл пэ пхув.
18 О Рай Яхва, тутар жутярав скипипэ!
19 По Гад лэна тэ хутен лэ чёр,
алом вов хутёла пэ лэндэ ай нашавла англа пэстэ.
20 Кай о Асир авла пхэрды мисаля хабэ;
вов лэла тэ анэл изывна хабэната, савэ пасулын краескэ.
21 Неффалим сы еза, мэклы слободыякэ,
сави кэрла шукарэ щяворэн.
22 Ёсиф сы кранжя, кай анэл бут дракха,
пхэрдярды кранжя паша пирово,
каскэ раика ваздэн-пэ па фало.
23 Лучники пушказынас андэ лэстэ,
хутенас пэ лэстэ холяса.
24 Алом лэско луко са пушказыяс,
лэскэ зуралэ васт чи ковлилэ,
кэ лэски зор сы андо Иаковоско Зурало Дэл,
андо Чябашэско анав, андэ Израилёски хар,
25 андо тирэ дадэско Дэл, Саво жутый тут,
андо Са-Биримаско Дэл, Саво бахтярэл тут.
Вов дэла тукэ бахтярипэ опрал па чери,
бахтярипэ тэлал катар э пхув,
бахтярипэ катар колина лэ дангэ, кай дэн траё бутэ щяворэнгэ.
26 Бахтяримата тирэ дадэскэ сы май барэ,
сар бахтяримата лэ пуранэ харэнгэ,
сар э бахт, кай дэн пуранэ плая.
Тэ авэн са лэ бахтяримата по шэро Ёсифоско,
по чикат кай о край, кон сы машкар пэскэ прал.
27 Вениамин сы бокхало рув.
Ёкор вов хал, со астардас,
пэ рат улавэл, со нирисардас маримаса.
28 Акэ дэшудуй вицы Израилёскэ. Акэ со пхэндас лэнгэ о дад, кана бахтярлас лэн ай дэлас саконэскэ пэско бахтярипэ.
Яковоско мэрипэ
29 Котар Яков дас лэнгэ аври:
— Мэ жявтар кай мурэ мулэ. Прахон ман паша мурэ дада андэ пещера паша хетоски Эфроноски мал, 30 андэ пещера пэ мал Махпела, паша Мамрэ андо Ханаан, кай Авраам киндас куса мал сар прахомаско тхан кай о хет Эфрон. 31 Котэ сас прахомэ Авраам ай лэски ромни Сарра, Исаак ай лэски ромни Ревека, ай котэ прахосардэм Лия. 32 Э мал куса пещера сас киндэ кай э хеты.
33 Кана Яков дас гата пэски ворба каринг пэскэ щявэ, вов ваздас пэскэ пунрэ по тхан, цырдас о палуно пхаро ди ай гэластар кай пэскэ дада.